ভারতীয় চেহারার কয়েকটি ছেলেকে মাঝে মাঝেই আমাদের ইলেকট্রনিক ডিপার্টমেন্টের আশেপাশে দেখা যায়। প্রথম প্রথম, যে কোন জায়গায় ভারতীয় চেহারার কাউকে দেখলেই আগ বাড়িয়ে কথা বলার চেষ্টা করতাম। চারদিকে সাদা আর কালোদের মাঝে ভারতীয় চেহারার কাউকে দেখলে মনে হতো, খুব আপন কাউকে দেখছি। সময়ের সাথে সাথে আমার সেই আদিখ্যেতা কমে আসে। এখন আমি অনেক বেশী প্রফেশন্যাল হয়ে গেছি। আমাদের ওয়ালমার্ট সুপার সেন্টারের সকলেই আমেরিকান, ব্যতিক্রম আমি (একমাত্র বাংলাদেশী), দুই জন ফিলিপিনো এবং একজন জাপানী এসোসিয়েট, ভারতীয় একজন মেয়ে ছিল, সে চলে গেছে কয়েক বছর আগেই। অবশ্য আরও বিশদভাবে বলতে গেলে বলতে হয়, এই শহরে আমরা একমাত্র বাঙ্গালী পরিবার, যে কয়েকজন ফিলিপিনো, জাপানী মহিলার কথা বললাম, তাদের স্বামীরা আফ্রিকান আমেরিকান। স্বাভাবিকভাবেই ভারতীয় চেহারার লোকজন দেখলে অনেক আপন মনে হয়।